Jakob Engel-Schmidt (M), 2025-03-20:
Tak for det, formand, og tak til alle ordførere for bemærkningerne.
Lovforslaget er vel beskrevet og er en del af det medieforlig, vi indgik i 2023 – det første medieforlig i mere end 10 år, der får fuld effekt.
Det er jo også derfor, at den bestyrelse, som man udskiftede i DR ved årsskiftet, havde siddet der i meget lang tid og var blevet genudpeget ad flere omgange, da der herskede stor tvivl om, hvordan et nyt medieforlig og udpegningsmodeller ville blive strikket sammen.
Som flere har nævnt, er den model, vi i dag lovbehandler, et kompromis, men kompromiset sigter efter at udruste DR med de bedst mulige kompetencer i bestyrelsen – kompetencer, der handler om viden om medier, teknologi, formidling og en stærk base i det danske samfund, i dansk kultur og i det, vi måske i virkeligheden vil kalde folkelighed.
Derfor udpeger seks partier – de seks største – 6 medlemmer til et udpegningsorgan, der dernæst udpeger 6 medlemmer til DR's bestyrelse.
I første omgang vil jeg håbe, at man kan give opbakning til det, vi har aftalt i lokalet, lade det virke i en årrække og måske i bemærkningerne i en betænkning gøre opmærksom på, at vi har debatteret det her, så man med rette kan vende tilbage til netop det spørgsmål.
Jeg synes, det er vigtigt, som flere også har været inde på, at DR's bestyrelse, som er DR's øverste ledelsesrum, spiller en aktiv rolle.
Jeg synes, at den bestyrelse, der sidder der i dag, er kompetent og repræsenterer præcis de kompetencer, man kunne ønske sig, langt hen ad vejen.
Men hvem ved, hvem der sidder her efter næste valg.
Det er jo ikke sikkert, at man vil foretage lige så samvittighedsfulde valg som dem, jeg synes de seks største partier har foretaget, og derfor er det kun fornuftigt, at man laver en model for at sikre de nødvendige kompetencer for DR langt ud i fremtiden.
Så er der nogle, der måske kunne mene, at det er besværligt, at det er ekstra bureaukratisk.
Vi har søgt at finde en model, der minimerer bureaukratiet – den politiske transaktionsomkostning, om man vil – og taget hensyn til de forskellige meninger og holdninger, der var i rummet, og skabt et kompromis, som jeg mener er levedygtigt langt ud i fremtiden.
Kompromisets anatomi er jo på den måde, at man sjældent får alt det, man gerne vil have, men i det omfang man er mere tilfreds, end man er utilfreds, er kompromiset ofte værd at takke ja til.
Jeg mener, at det her er et godt kompromis.
Som kulturminister – det er måske mest til fru Katrine Daugaard –
udpeger jeg rigtig mange folk; det skal tælles i flere hundrede.
Nogle af dem er medlem af Liberal Alliance, andre af Enhedslisten.
Jeg synes sådan set, at det altid er afgørende, om vedkommende, man udpeger til ting, er kompetent.
Jeg synes ikke, det er udtryk for øjeblikkelig diskvalifikation, at man er medlem af et politisk parti.
Vi oplever tværtimod, at mange partier, måske især det største iblandt os, Socialdemokratiet, frem mod det kommende kommunalvalg har måttet sige farvel til flere prominente politikere.
Flere fortæller, at det at være i den offentlige debat slider på deres familier og andet.
Jeg synes, vi skal invitere endnu flere danskere til at melde sig ind i partier.
Når man som kulturminister udpeger godt og vel 400 mennesker i løbet af en valgperiode, vil der være mennesker, der har et partimæssigt tilhørsforhold til de forskellige partier, der måtte være repræsenteret, fordi befolkningen jo har stemt, som befolkningen har gjort.
Jeg vil altid stå på mål for de valg, jeg har truffet.
Jeg håber bare, vi kan tage diskussionen i en kontekst, hvor mistænkeliggørelsen fylder mindre end diskussionen af de menneskers faglige kompetence, for det synes jeg må være det, det hele handler om.
Det var et sidespring i den oprindelige lovbehandling, det vil jeg undskylde over for formanden, men når nu det fyldte så meget i selve debatten, følte jeg mig også kaldet til at replicere på det og på den måde få taget det til referat.
Tak til Folketingets partier, og tak til formanden.